**Ομιλία Προέδρου ΚΕΒΕ κ. Σταύρου**

**Σταύρου στη Γενική Συνέλευση**

**ΕΒΕ Αμμοχώστου**

**28 Νοεμβρίου 2024**

Κύριε Υπουργέ, κύριοι βουλευτές, κύριε Πρόεδρε του ΕΟΑ Αμμοχώστου, κύριοι Δήμαρχοι, φίλε Πρόεδρε του ΕΒΕ Αμμοχώστου, αγαπητά μέλη του Επιμελητηρίου μας, φίλες και φίλοι,

Είναι με ιδιαίτερη χαρά που βρίσκομαι σήμερα εδώ μαζί σας για να χαιρετίσω εκ μέρους του Προέδρου του ΚΕΒΕ τη Γενική Συνέλευση του Επιμελητηρίου μας στην Αμμόχωστο.

Η Αμμόχωστος, όπως όλοι ξέρουμε, είναι τα τελευταία 50 χρόνια μια πόλη – φάντασμα. Οι τούρκοι "κλείδωσαν" με συρματόπλεγμα την πόλη, πιστεύοντας ότι θα τη ξεχάσουμε.

Εμείς, όμως δεν θα σταματήσουμε να λέμε ότι η πόλη της Αμμοχώστου πρέπει να παραδοθεί στα χέρια των νόμιμων κατοίκων της, όπως προνοούν τα σχετικά ψηφίσματα του ΟΗΕ.

Η σημερινή ηγεσία του ψευδοκράτους προκαλώντας και πάλι, άρχισε τα τελευταία χρόνια να ανοίγει περιοχές της περίκλειστης πόλης για να την αναπτύξει, όπως ισχυρίζεται, τουριστικά. Όμως, ούτε αυτό θα περάσει.

Η Αμμόχωστος, η Βασιλεύουσα, είναι η πόλη μας και δεν πρόκειται να τη ξεχάσουμε ποτέ. Πάντα θα τη διεκδικούμε μέχρι να την πάρουμε πίσω. Μέχρι, εσείς οι Αμμοχωστιανοί να επιστρέψετε στα σπίτια και στις περιουσίες σας. Εμείς, θα είμαστε πάντα δίπλα σας μέχρι η Αμμόχωστος να ελευθερωθεί.

Ελπίζουμε τώρα με τις εξελίξεις που διαφαίνονται στο κυπριακό με τη νέα πρωτοβουλία του ΓΓ OHE και τη συνάντηση Χριστοδουλίδη – Μπαϊντεν να υπάρξει κάποια διέξοδος για λύση, που να αλλάξει αυτά τα δεδομένα για τη Αμμόχωστο.

Ερχόμενος στην οικονομία μας, επισημαίνω ότι σήμερα παρουσιάζει δύο όψεις: Η μία, που αφορά την ανάπτυξη και τη δημοσιονομική κατάσταση της είναι πολύ καλή και η άλλη που αφορά τους ενδεχόμενους επηρεασμούς της από εξωγενείς παράγοντες είναι ρευστή και αβέβαια.

Θεωρητικά, τους επόμενους μήνες και ανάλογα με τις εγχώριες και διεθνείς εξελίξεις, το σκηνικό θα ξεκαθαρίσει. Δηλαδή, θα μπορούμε με μεγαλύτερη βεβαιότητα να πούμε κατά πόσον η οικονομία μας θα συνεχίσει με τους ίδιους αναπτυξιακούς ρυθμούς του 3% ή κατά πόσον θα επηρεαστεί αρνητικά από το συνεχιζόμενο πόλεμο στην Ουκρανία και την απρόβλεπτη κρίση στη Μέση Ανατολή.

Λόγω αυτών των αστάθμητων παραγόντων, εμείς ως ΚΕΒΕ τονίζουμε προς όλες τις κατευθύνσεις ότι απαιτείται εγρήγορση και συνεχής παρακολούθηση των γεγονότων. Σε καμία περίπτωση, δεν μπορούμε να είμαστε σε επανάπαυση και να περιμένουμε τις εξελίξεις. Πρέπει να είμαστε μπροστά από τα γεγονότα.

Τη θέση μας αυτή την έχουμε μεταφέρει τόσο στην κυβέρνηση, όσο και στους άλλους οικονομικούς θεσμούς του κράτους.

Ταυτόχρονα, μ΄ αυτό, προσπαθούμε να διαμορφώσουμε ένα ευνοϊκό περιβάλλον για την επιχειρηματικότητα εντός της χώρας. Γι’ αυτό ζητούμε κίνητρα για τις επιχειρήσεις μας, ώστε να αντιμετωπίζουν τις όποιες προκλήσεις και δυσκολίες. Τα κίνητρα που ζητά το ΚΕΒΕ αφορούν την τεχνολογική αναβάθμιση των επιχειρήσεων, το ψηφιακό μετασχηματισμό, τη μείωση του ενεργειακού κόστους, την ταχύτερη αξιοποίηση της ΑΟΣ μας, την προώθηση των εξαγωγών, την ενίσχυση των επενδύσεων, την αύξηση της ανταγωνιστικότητας, την εξωστρέφεια και προβολή της οικονομίας μας στο εξωτερικό, την καλύτερη αξιοποίηση των πόρων της Ε. Ένωσης, την αύξηση της παραγωγικότητας της οικονομίας, κ.α.

Επίσης, το ΚΕΒΕ παρακολουθεί στενά την προωθούμενη οικονομική πολιτική της κυβέρνησης και παρεμβαίνει για διορθωτικές κινήσεις. Στα πλαίσια αυτά χαιρετίζουμε τις πρόσφατες αποφάσεις της κυβέρνησης για τα μέτρα κατά της ακρίβειας και στήριξης της κοινωνίας.

Και αυτό, γιατί ανησυχούμε από τη συνεχιζόμενη ακρίβεια στην αγορά και ειδικά το υψηλό ενεργειακό κόστος για τις επιχειρήσεις, παρόλο που ο πληθωρισμός σημείωσε κάμψη και βρίσκεται λίγο πάνω από το 2%, που είναι ο στόχος της Ε.Ε. Την ίδια ώρα, αναμένουμε να δούμε που θα καταλήξει ο νέος θεσμός του e-kalathi που προωθεί η κυβέρνηση και για το οποίο το ΚΕΒΕ έχει αρκετές ενστάσεις, ενώ παρακολουθούμε στενά τις εξελίξεις για την ηλεκτρική διασύνδεση Κύπρου – Ελλάδας που αναμένεται να μειώσει το κόστος του ηλεκτρισμού για τα νοικοκυριά και τις επιχειρήσεις κατά 30%.

Σε επίπεδο δημοσιονομικής πολιτικής χαιρετίζουμε τις αναβαθμίσεις από τους οίκους αξιολόγησης και ειδικά το Α- που μας έδωσε πρόσφατα ο οίκος Scope Ratings. Ωστόσο, έχουμε προειδοποιήσει την κυβέρνηση να περιορίσει τις δαπάνες της και ειδικά αυτές που αφορούν το κρατικό μισθολόγιο και τις μη παραγωγικές. Ήδη, είναι γνωστή η διαφωνία του ΚΕΒΕ με την αύξηση κατά 1.5% (52 εκατ. ευρώ το χρόνο) στους μισθούς των δημοσίων υπαλλήλων σε μια περίοδο, που οι υπόλοιπες τάξεις πολιτών δυσκολεύονται με την ακρίβεια. Κατά την άποψη του ΚΕΒΕ, το κρατικό μισθολόγιο αυξάνει με ανησυχητικούς ρυθμούς.

Δική μας εισήγηση είναι να δοθεί μεγαλύτερη έμφαση στις αναπτυξιακές δαπάνες που δημιουργούν ευκαιρίες για νέες επενδύσεις, για μείωση της ανεργίας και για ανάπτυξη.

Πέραν όλων των πιο πάνω, το ΚΕΒΕ εστιάζει και στα επιμέρους προβλήματα των επιχειρήσεων – μελών μας, όπως είναι η εξεύρεση ξένου εργατικού δυναμικού, η πάταξη της γραφειοκρατίας, η μειωμένη ανταγωνιστικότητα και χαμηλή παραγωγικότητα, τα έργα υποδομής στις βιομηχανικές ζώνες και περιοχές και άλλα. Όπως αντιλαμβάνεστε το ΚΕΒΕ παρεμβαίνει σ’ όλα τα καυτά θέματα που απασχολούν τις επιχειρήσεις μέλη μας και την οικονομία. Στόχος μας είναι η διατήρηση μιας εύρωστης οικονομίας που να διασφαλίζει υψηλό βιοτικό επίπεδο για τους πολίτες.

Ειδική αναφορά οφείλω να κάνω και στα εργασιακά. Η πρόσφατη απεργία στο τομέα του έτοιμου σκυροδέματος δείχνει ότι κάποιοι συνεχίζουν να μην αντιλαμβάνονται την κατάσταση που επικρατεί στην οικονομία. Δεν συνειδητοποιούν την ανάγκη να στηρίξουμε την οικονομία, γιατί απειλείται από πολλούς κινδύνους. Το ίδιο ισχύει και για τους εργαζόμενους στο ΟΚΥπΥ. Οφείλουν, επιτέλους να καταλάβουν ότι το κράτος δεν μπορεί να τους συντηρεί επ’ άπειρον. Πρέπει να προχωρήσει τάχιστα η αυτονόμηση του δημοσίου νοσηλευτηρίων, όπως προέβλεπε η εφαρμογή του ΓεΣΥ και όπως επανειλημμένα τόνιζε το ΚΕΒΕ.

Στο σημείο αυτό θα ήταν παράλειψη μου να μην αναφερθώ στην άψογη και στενή συνεργασία που έχουμε με τον Υπουργό Ενέργειας και Βιομηχανίας φίλο Γιώργο Παπαναστασίου και τα αρμόδια τμήματα του Υπουργείου του.

Κύριε Υπουργέ, σας ευχαριστούμε για τη στήριξη του επιχειρηματικού κόσμου και ευελπιστούμε σε νέες κοινές προσπάθειες για το καλό των επιχειρήσεων και της οικονομίας μας.

Αγαπητές φίλες και φίλοι,

Το ΚΕΒΕ θα συνεχίσει να είναι συνεχώς δίπλα σας προσπαθώντας για το καλύτερο για τις επιχειρήσεις μας. Είμαστε αισιόδοξοι ότι οι προσπάθειες μας θα φέρουν αποτέλεσμα για το καλό των επιχειρήσεων, της οικονομίας και του τόπου.

Στην προσπάθεια μας αυτή, συμβάλλουν αποφασιστικά και τα Τοπικά Επιμελητήρια που διαχειρίζονται τα τοπικά προβλήματα των επιχειρήσεων.

Θέλω να συγχαρώ τον φίλο Πρόεδρο του ΕΒΕ Αμμοχώστου κ. Χαράλαμπο Μανώλη , τους Αντιπρόεδρους και το Διοικητικό Συμβούλιο του για τη στενή συνεργασία με το ΚΕΒΕ και για τη συνεχή προσπάθεια του για ανάπτυξη της ελεύθερης επαρχίας Αμμοχώστου.

Φίλε, Πρόεδρε, η ανάπτυξη της περιοχή σας, ειδικά στον τομέα του τουρισμού, των ακινήτων και των επενδύσεων, οφείλεται και στις προσπάθειες του Επιμελητηρίου μας, κάτι που σας τιμά ιδιαίτερα.

Ωστόσο, επισημαίνω την ανάγκη να βρούμε λύση στο πρόβλημα της εποχικότητας για τον τουρισμό της περιοχής. Δεν είναι λογικό επενδύσεις δις. ευρώ τόσο από Επιχειρήσεις, όσο και από νοικοκυριά, στην περιοχή να μένουν αδρανείς για 5 μήνες το χρόνο.

Πιστεύω ότι με τη σκληρή εργασία που διακρίνει το Επιμελητήριο μας, η επόμενη μέρα της ελεύθερης περιοχής Αμμοχώστου θα είναι ακόμη καλύτερη.

Ιδιαίτερες ευχαριστίες θέλω να απευθύνω και στο φίλο Αυγουστίνο Παπαθωμά, Αντιπρόεδρο Υπηρεσιών του ΚΕΒΕ που προέρχεται από το ΕΒΕ Αμμοχώστου για την πολύ στενή και ειλικρινή συνεργασία του.

Μαζί θα συνεχίσουμε τη μεγάλη προσπάθεια για εκσυγχρονισμό της οικονομίας, για ενίσχυση της τοπικής οικονομίας και για ενδυνάμωση των επιχειρήσεων μας. Μείνετε όλοι κοντά στο Επιμελητήριο και οι μέρες που έρχονται θα είναι πολύ καλύτερες για όλους μας.

Μ’ αυτές τις σκέψεις, εύχομαι κάθε επιτυχία στη γενική συνέλευση του ΕΒΕ Αμμοχώστου.

Σας ευχαριστώ πολύ